4)

Situacijos, kai prekės laikytinos arba nelaikytinos kartu supakuotomis, skirtomis tam tikroms reikmėms tenkinti ar naudojamos konkrečiai veiklai: a) tai, kad dirbiniai supakuoti kartu kaip dovana arba dovanos pakuotėje (pavyzdžiui, Kalėdų, Motinos dienos, Valentino dienos ir pan. proga), savaime nereiškia, kad jie kartu supakuoti tam tikroms reikmėms tenkinti ar naudojami konkrečiai veiklai. Kiekvienas atvejis turi būti nagrinėjamas atskirai. Be to, kartu pateikti tokio paties stiliaus ar turintys tokį patį dekoratyvinį motyvą dirbiniai (pavyzdžiui, kiekvienas iš jų dekoruotas rausvomis gėlėmis) neklasifikuotini kaip prekės, supakuotos į mažmeninei prekybai skirtus rinkinius, išskyrus, kai jie kartu supakuoti tam tikroms reikmėms tenkinti ar naudojami konkrečiai veiklai. Pavyzdžiui, tokius pačius dekoratyvinius motyvus turinčių į vieną dėžę kartu supakuotų dirbinių rinkinys, skirtas mažmeninei prekybai ir sudarytas iš rankinio laikrodžio, kišeninio elektroninio skaičiuotuvo ir tušinuko, nėra rinkinys pagal 3 BAT b punktą, nes šie dirbiniai nėra supakuoti kartu tam tikroms reikmėms tenkinti ar naudojami konkrečiai veiklai; b) dirbiniai, naudojami toje pačioje vietoje ar aplinkoje, nebūtinai skirti tam tikroms reikmėms tenkinti ar naudojami konkrečiai veiklai. Pavyzdžiui, pliažo rinkinys, kurį sudaro pliažo krepšys, rankšluostis ir skraidanti lėkštė, nėra rinkinys pagal 3 BAT b punktą. Nors šie dirbiniai ir naudojami pliaže, tačiau jie skirti visiškai skirtingoms veikloms tenkinti (maudymuisi ir žaidimui) ir vienas su kitu yra nesusiję; c) tai, kad dirbinius naudoja tam tikras asmuo arba asmenų grupė (vaikai, tos pačios profesijos asmenys ar asmenys, turintys tą patį pomėgį ir pan.) savaime nereiškia, kad jie laikytini prekėmis, supakuotomis į mažmeninei prekybai skirtus rinkinius. Visada turi būti išnagrinėta, ar jie kartu supakuoti tam tikroms reikmėms tenkinti ar naudojami konkrečiai veiklai; d) komplektuoti maisto produktus ir gėrimus neleidžiama, išskyrus, kai jie skirti vienam patiekalui gaminti. i) Maisto produktų ar gėrimų „rinkiniai“, kurių sudedamosios dalys skirtos naudoti kartu gaminant paruoštą vartoti patiekalą, valgį ar gėrimą, klasifikuotini pagal 3 BAT b punktą. ii) Tačiau ši taisyklė netaikoma kartu supakuotiems produktų komplektams, sudarytiems iš įvairių maisto produktų, alkoholinių arba nealkoholinių gėrimų, kurie neskirti naudoti kartu gaminant paruoštą vartoti patiekalą, valgį ar gėrimą. Jeigu produktai vienas su kitu nesąveikauja taip, kad sudarytų paruoštą vartoti patiekalą, valgį ar gėrimą, jie nelaikytini rinkiniu ir kiekvienas produktas klasifikuotinas atskirai, jį atitinkančioje pozicijoje. Pavyzdžiui, produktai vadinamuosiuose kalėdiniuose krepšeliuose ar dovanų krepšeliuose, sudarytuose iš skirtingų prekių, pavyzdžiui: sūrio, vyno, šampano ar likerių, arbatos, džemo, alyvuogių aliejaus, medaus, pašteto, prieskonių, vaisių ir pan., klasifikuotini atskirai. Tačiau maisto produktų ir gėrimų komplektas, skirtas vienam patiekalui ar valgiui gaminti (pavyzdžiui, Tiramisu rinkinys, kurį sudaro atitinkama Marsalos vyno, naudojamo gaminant Tiramisu, dalis), klasifikuotinas pagal 3 BAT b punktą kaip rinkinys. Kita vertus, jeigu produktų komplektas skirtas „ir valgyti, ir gerti“, tai net jeigu gaminiai ir supakuoti kartu mažmeninei prekybai, tačiau jie nelaikytini rinkiniu, kaip apibrėžta 3 BAT b punkte, nes neskirti tam tikroms reikmėms tenkinti ar naudoti konkrečiai veiklai. iii) Skirtingų rūšių gėrimai ar maisto produktai ir namų apyvokos reikmenys klasifikuotini atskirai, pavyzdžiui, „Kavos rinkinys“ kartu supakuotas plastikinėje pakuotėje, skirtoje mažmeninei prekybai, sudarytas iš: — aromatintos tirpiosios kavos miltelių, — cinamono lazdelių, — mažos metalinės tarkos iš nerūdijančiojo plieno, — metalinio indo su dangčiu (kuriame yra kavos milteliai), — keraminio puodelio, klasifikuotinas pagal skirtingus gaminius priskiriant juos: 2101 pozicijai (aromatintos tirpiosios kavos milteliai), 0906 pozicijai (cinamono lazdelės), 8205 pozicijai (maža metalinė tarka), 7323 pozicijai (metalinis indas su dangčiu) ir 6912 pozicijai (keraminis puodelis). Šie produktai, kaip apibrėžta 3 BAT b punkte, nelaikytini „prekėmis, supakuotomis į mažmeninei prekybai skirtą rinkinį“, nes neskirti tam tikroms reikmėms tenkinti ar naudoti konkrečiai veiklai (2008 m. liepos mėn. Muitinės kodekso komiteto Klasifikavimo išvada). Tačiau nedidelės vertės vienkartinis plastikinis puodelis (taip pat žr. (B)(III) dalį „rinkiniai su smulkiu arba nereikšmingu dirbiniu“), supakuotas kartu su kavos pakeliu ir vienu cukraus pakeliu, skirtais vienam puodeliui kavos paruošti, klasifikuotinas kaip rinkinys.